CELEX: 52012PC0619
Language: mt
Date: 2012-10-19
Title: Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, skont il-punt 28 tal-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2012/006 FI/Nokia Salo mill-Finlandja)

|
			
		
		
		52012PC0619
		
			Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, skont il-punt 28 tal-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2012/006 FI/Nokia Salo mill-Finlandja) /* COM/2012/0619 final */
			
				
		
		
			
			   	MEMORANDUM TA' SPJEGAZZJONI
Il-punt 28 tal-Ftehim Interistituzzjonali
tas-17 ta' Mejju 2006 bejn il-Parlament Ewropew, il-Kunsill u
l-Kummissjoni dwar id-dixxiplina baġitarja u l-ġestjoni finanzjarja
soda[1] jippermetti l-mobilizzazzjoni
tal-Fond Ewropew ta' Aġġustament għall-Globalizzazzjoni (EGF)
permezz ta' mekkaniżmu ta' flessibilità, fil-limitu massimu annwali ta'
EUR 500 miljun, u dan apparti mill-intestaturi rilevanti tal-qafas
finanzjarju.
Ir-regoli applikabbli
għall-kontribuzzjonijiet mill-FEG huma stipulati fir-Regolament (KE)
Nru 1927/2006 tal-Parlament Ewropew u tal-Kunsill tal-20 ta’ Diċembru 2006
li jistabbilixxi l-Fond Ewropew ta' Aġġustament
għall-Globalizzazzjoni[2].
Fl-4 ta' Lulju 2012,
il-Finlandja ressqet l-applikazzjoni EGF/2012/006 FI/Nokia Salo għal
kontribuzzjoni finanzjarja mill-FEG, wara sensji f'Nokia plc (Salo)
fil-Finlandja.
Wara analiżi bir-reqqa ta' din
l-applikazzjoni, il-Kummissjoni kkonkludiet b'konformità mal-Artikolu 10
tar-Regolament (KE) Nru 1927/2006 li l-kundizzjonijiet għal
kontribuzzjoni finanzjarja skont dan ir-Regolament intlaħqu.
TAQSIRA TAL-APPLIKAZZJONI U ANALIŻI
 Dejta ewlenija: ||   
 Nru ta' Referenza tal-FEG || EGF/2012/006 
 Stat Membru || Il-Finlandja 
 Artikolu 2 || (a) 
 Intrapriża primarja || Nokia plc (Salo) 
 Fornituri u produtturi fl-istadju aħħari tal-produzzjoni || 0 
 Perjodu ta’ referenza || 1.3.2012 – 1.7.2012 
 Id-data tal-bidu għas-servizzi personalizzati || 29.2.2012 
 Data tal-applikazzjoni || 4.7.2012 
 Sensji matul il-perjodu ta' referenza || 1 000 
 Sensji qabel u wara l-perjodu ta' referenza || 0 
 Total ta' sensji eliġibbli || 1 000 
 Ħaddiema ssensjati li mistennija jipparteċipaw fil-miżuri || 1 000 
 Nefqa għas-servizzi personalizzati (EUR) || 10 273 000 
 Nefqa għall-implimentazzjoni tal-FEG[3] (EUR) || 419 000 
 Nefqa għall-implimentazzjoni tal-FEG (%) || 3,92 
 Baġit totali (EUR) || 10 692 000 
 Kontribuzzjoni tal-FEG (50 %) (EUR) || 5 346 000 
1.                      
L-applikazzjoni tressqet quddiem il-Kummissjoni fl-4 ta' Lulju 2012
u kienet supplimentata b'tagħrif addizzjonali sal-21 ta’ Awwissu 2012.
2.                      
L-applikazzjoni tissodisfa l-kundizzjonijiet
għall-użu tal-FEG kif stabbilit fl-Artikolu 2(a) tar-Regolament
(KE) Nru 1927/2006, u kienet ippreżentata fi żmien il-perjodu
stipulat ta' 10 ġimgħat imsemmi fl-Artikolu 5 ta' dak
ir-Regolament.
Ir-rabta bejn is-sensji u l-bidliet
strutturali ewlenin fix-xejriet kummerċjali dinjija minħabba
l-globalizzazzjoni
3.                      
Sabiex tiġi stabbilita r-rabta bejn is-sensji
u l-bidliet strutturali maġġuri fix-xejriet tal-kummerċ dinji
minħabba l-globalizzazzjoni, il-Finlandja ssostni li d-diffikultajiet
kurrenti ta' Nokia, ta' Nokia Siemens Networks, ta' kważi
s-sottokuntratturi kollha u r-reġjuni milquta jmorru lura għal
Frar 2011. F'dak iż-żmien Nokia ħabbret bidla sinifikanti
fl-istrateġija tal-intrapriża u nediet kooperazzjoni estensiva ma'
Microsoft fir-rigward tal-użu ta' Microsoft Windows Phone bħala
s-sistema operattiva primarja tagħha tal-ismartphone, filwaqt li
żżomm is-sistema operattiva Symbian tagħha stess bħala
pjattaforma ta' softwer f'telefowns bi prezz iktar baxx sa tmiem l-2016. Id-domanda
għal telefowns Symbian sadanittant waqgħet konsiderevolment, u
l-operazzjonijiet ta' żvilupp u ta' manutenzjoni msejsa fuq is-sistema
Symbian għandha għalhekk titwaqqaf.
4.                      
L-intenzjoni kienet li l-impjant Nokia Salo
jinżamm operattiv filwaqt li jitnaqqas b'madwar 12 % l-persunal
tal-kumpanija fl-uffiċċji madwar id-dinja kollha. Dan wassal
għall-għeluq fi Fluj, ir-Rumanija (Settembru 2011) tal-impjant,
li għalih ġiet ippreżentata applikazzjoni oħra tal-FEG[4]. Nokia Siemens Netwerks
ħabbru wkoll sensji kbar (Novembru 2011). Fit-22 ta' Marzu 2012,
tħabbru s-sensji f'Nokia Salo, meta tkeċċew 1 000
ħaddiem minn total ta’ 1 700. Hemm sensji ulterjuri diġà
ppjanati, u hija mistennija applikazzjoni ta' segwitu mill-Finlandja
għall-mewġa li jmiss ta' sensji.
5.                      
Ir-raġuni primarja għas-sensji huwa
t-trasferiment tal-funzjonijiet fis-settur għall-pajjiżi terzi barra
l-Ewropa. L-immuntar ta' mowbajls, li twettaq qabel f’Salo u Cluj,
intbagħat barra l-pajjiż fl-Ażja (iċ-Ċina, il-Korea
t'Isfel, l-Indja u l-Vjetnam, fejn qed jinbena impjant ġdid tan-Nokia). Il-manifattura
ta' komponenti u l-produzzjoni sottokuntrattata kienu diġà ġew
trasferiti barra mill-Ewropa. Wara d-direzzjoni li diġà ttieħdet
mill-produzzjoni, kemm id-disinn kif ukoll l-iżvilupp tal-prodotti
ġew jew qed jintbagħtu barra l-pajjiż.
6.                      
Il-pjan ta' Nokia hu li tittrasferixxi l-immuntar
ta’ mezzi lejn l-impjanti tagħha fl-Asja, fejn taħdem il-parti
l-kbira ta' fornituri tal-komponenti. L-iskop tat-trasferiment
tal-operazzjonijiet ta' mmuntar lejn l-Asja huwa li jitħaffef id-dħul
tal-mezzi fis-suq. Permezz ta' ħidma eqreb mas-sottokuntratturi, Nokja
tkun tista' ġġib innovazzjonijiet ġodda fis-suq aktar malajr u
tkun tista' ttejjeb il-kompetittività tagħha. Fil-preżent, Nokia qed
titlef il-pożizzjoni tagħha fis-swieq l-aktar importanti tagħha
taċ-Ċina u l-Indja, fejn bosta kumpaniji li jimmanifatturaw telefowns
irħas qed iżidu l-ishma tagħhom fis-suq.
7.                      
Fl-aqwa tagħha, l-industrija tal-elettronika u
tal-elettroteknika pprovdiet impjieg lil aktar minn 60 000 persuna
fil-Finlandja, iżda sa tmiem l-2012, dan in-numru se jkun waqa' għal 50 000.
Fl-istess ħin, in-numru tal-persunal f’sussidjarji ta' pajjiżi terzi
tal-kumpaniji f’din l-industrija kiber, u dan jikkostitwixxi dikjarazzjoni
ċara dwar funzjonijiet ta’rilokazzjoni barra mill-pajjiż lejn l-Asja
b'mod partikolari.
Il-persunal
fil-Finlandja
 Il-persunal
f'sussidjarji barra l-pajjiż
8.                      
Sal-lum, is-settur tal-mowbajl telefowns kien
is-suġġett għal bosta applikazzjonijiet tal-FEG, li kollha kienu
msejsa fuq il-globalizzazzjoni relatata mal-kummerċ[5]. 
Ħarsa lejn l-għadd ta' sensji
u l-konformità mal-kriterji tal-Artikolu 2(a)
9.                      
Il-Finlandja ressqet din l-applikazzjoni skont
il-kriterji ta’ intervent tal-Artikolu 2(a) tar-Regolament (KE) Nru 1927/2006,
li jeħtieġ minn tal-inqas 500 sensja matul perjodu ta’ erba’
xhur f’intrapriża fi Stat Membru, inklużi ħaddiema li
ngħataw is-sensja mill-fornituri tagħha jew mill-produtturi involuti
fl-istadju aħħari ta’ produzzjoni.
10.                  
L-applikazzjoni ssemmi 1 000 sensja f'Nokia
plc (Salo) matul il-perjodu ta' erba’ xhur ta’ referenza mill-1 ta’ Marzu 2012
sal-1 ta' Lulju 2012. Aktar sensji huma mistennija kemm f'Nokia
kif ukoll fis-subkuntratturi tagħha; se tkun ippreżentata
applikazzjoni separata għalihom. Dawn is-sensji kollha ġew
ikkalkolati skont l-ewwel inċiż tat-tieni paragrafu
tal-Artikolu 2 tar-Regolament (KE) Nru 1927/2006.
Spjegazzjoni tan-natura mhux prevista
ta' dawk is-sensji
11.                  
L-awtoritajiet Finlandiżi jargumentaw li
s-sensji fuq l-impjant Salo ma kinux mistennija, billi dawn kienu
espliċitament eżentati meta Nokia ħabbret sensji kbar
fil-Finlandja fi Frar 2011. Dak iż-żmien, ir-rwol tal-impjant
Salo kien mistenni li jkun il-produzzjoni ta' smartphones ibbażati fuq
il-pjattaforma ta' Windows Phone.
12.                  
Fl-aħħar ta’ Novembru 2011, meta
tħabbar l-għeluq tal-impjant fi Cluj (ir-Rumanija), Nokia
ħabbret ukoll li kienet qed tikkunsidra mill-ġdid ir-rwol tal-impjant
Salo u li xi tnaqqis fil-persunal kellu mnejn ikun mistenni fl-2012. Fit-22 ta' Marzu 2012,
tħabbar it-tnaqqis tal-persunal ta' Salo b'1 000 ruħ, li
kellu jiġi implimentat sa l-aħħar ta' Ġunju. Dan ma kienx
previst wara l-assigurazzjonijiet mogħtija biss sena qabel, u fid-dawl
tal-fatt li dan kien l-ewwel impjant ta' produzzjoni tan-Nokia
b'operazzjonijiet ta' żvilupp ta' prodotti u l-post fejn Nokia normalment
kienet tniedi l-immuntar u l-proċess ta' tagħlim għall-immuntar
ta' mudelli ġodda u importanti tat-telefon. Barra minn hekk, kien
diġà sar tnaqqis imdaqqas tal-persunal fil-Finlandja, u aktar tnaqqis ta'
dan id-daqs ma kienx mistenni.
Identifikazzjoni tal-intrapriżi li
taw is-sensji u l-ħaddiema identifikati għall-għajnuna
13.                  
L-applikazzjoni tikkonċerna 1 000 sensja
li kollha seħħew f'Nokia plc (Salo). L-1 000 ħaddiem
huma kollha fil-mira tal-miżuri deskritti aktar tard hawn taħt.
14.                  
It-tqassim tal-ħaddiema identifikati huwa kif
ġej:
 Kategorija || Numru || Persentaġġ 
 Irġiel || 365 || 36,5 
 Nisa || 635 || 63,5 
 Ċittadini tal-UE || 944 || 94,4 
 Ċittadini mhux tal-UE || 56 || 5,6 
 bejn il-15 u l-24 sena || 28 || 2,8 
 bejn il-25 u l-54 sena || 803 || 80,3 
 bejn il-55 u l-64 sena || 169 || 16,9 
 > 64 sena || 0 || 0,0 
15.                  
Fost dawn il-ħaddiema, hemm 20 li
għandhom problemi ta’ saħħa fit-tul jew diżabbiltà.
16.                  
Fir-rigward ta' kategoriji ta’ xogħol,
it-tqassim huwa kif ġej:
 Kategorija || Numru || Persentaġġ 
 Leġiżlaturi, uffiċjali għolja u maniġers || 15 || 1,5 
 Professjonisti || 14 || 1,4 
 Tekniċi u professjonisti assoċjati || 64 || 6,4 
 Skrivana || 49 || 4,9 
 Ħaddiema fl-artiġjanat u snajja' relatati || 104 || 10,4 
 Operaturi tal-impjanti u tal-magni u dawk li jimmuntaw il-magni || 713 || 71,3 
 Okkupazzjonijiet elementari || 41 || 4,1 
17.                  
B'konformità mal-Artikolu 7 tar-Regolament
(KE) Nru 1927/2006, il-Finlandja kkonfermat li ġiet applikata
politika ta' ugwaljanza bejn in-nisa u l-irġiel kif ukoll politika ta'
ebda diskriminazzjoni, u li din se tkompli tapplika matul l-istadji varji
tal-implimentazzjoni tal-FEG u, b'mod partikolari, fir-rigward
tal-aċċess għalih.
Deskrizzjoni tat-territorju
kkonċernat u tal-awtoritajiet u l-partijiet interessati tiegħu
18.                  
Iż-żona ta' Salo hija parti
mill-provinċja tal-Lbiċ tal-Finlandja, li hija waħda
mill-provinċji fil-pajjiż li l-aktar tesporta (aktar minn 60 %
tal-produzzjoni industrijali tagħha huwa esportat). Ir-reġjun tela'
għall-istatus produttiv ħafna li jgawdi matul is-snin 90, bit-tkabbir
qawwi ta' Nokia, li dak iż-żmien kienet qed issir il-manifattur
ewlieni tal-mowbajls fid-dinja. Hekk kif il-pożizzjoni ta' Nokia
ddgħajfet u ħakmet il-kriżi finanzjarja u ekonomika globali,
il-qagħda f’Salo ddeterjorat f’dak li għandu x'jaqsam mal-impjiegi u
l-produzzjoni, u r-reġjun sofra aktar minn reġjuni oħra
tal-Finlandja.
19.                  
L-istruttura ekonomika taż-żona ta' Salo
kienet eċċezzjonalment speċjalizzata sa mill-aħħar
tas-snin 90, bis-settur tal-informazzjoni u l-komunikazzjonijiet ikopri aktar
minn 50 % tal-valur miżjud fl-2008. Hekk kif il-popolarità ta' Nokia
bdiet tonqos, kienu inizjalment il-fornituri li sofrew, b'nuqqas fil-komponenti
elettroniċi, fil-partijiet tal-plastik u f'setturi oħra ta'
appoġġ. Huwa biss fit-tieni fażi li Nokia naqqset il-produzzjoni
tagħha stess u finalment il-forza tax-xogħol tagħha stess.
20.                  
Salo tinsab fuq il-kosta tal-Lbiċ
tal-Finlandja, xi 50 km miċ-ċentru provinċjali Turku, u 100 km
minn Ħelsinki. Il-ħaddiema l-biċċa l-kbira jgħixu
lokalment, iżda xi wħud jivvjaġġaw minn Turku u għadd
terġa' iżgħar minn Ħelsinki.
21.                  
Il-partijiet interessati ewlenin huma
ċ-Ċentru tal-Lbiċ tal-Finlandja għall-Iżvilupp
Ekonomiku, it-Trasport u l-Ambjent; l-Uffiċċju Ekonomiku u
għall-Impjiegi tar-Reġjun ta' Salo; il-belt ta’ Salo; u l-belt ta'
Somero.
22.                  
Gie stabbilit grupp ta' ħidma
rappreżentattiv sew dwar ir-riorganizzazzjoni tal-attivitajiet
tal-operazzjonijiet Nokia Salo. Diversi subgruppi jittrattaw firxa ta'
suġġetti, inklużi s-servizzi, il-benesseri, l-istudji,
xogħol ġdid barra Nokia, u l-intraprenditorija. Twaqqaf grupp ta'
kooperazzjoni lokali speċifikament biex jgħin lill-ħaddiema
professjonisti. Grupp ieħor, magħruf bħala Ninvestu f’Salo
("Invest in Salo"), jagħmel ħiltu kollha biex il-provvista
tax-xogħol tkun adattata għall-ħtiġijiet tax-xogħol
tal-kumpaniji interessati.
L-impatt mistenni tas-sensji fir-rigward
tal-impjiegi lokali, reġjonali jew nazzjonali
23.                  
Qabel il-bidu tar-riċessjoni fl-2008, ir-rata
tal-qgħad fir-reġjun ta' Salo kien madwar 6 %. Din ir-rata
kienet irdoppjat għal 12 % sa tmiem l-2009 u rat xejra li qed
tiżdied bi ftit minn dak iż-żmien 'hawn. Minħabba s-sensja
attwali u t-tieni mewġa mistennija, hemm riskju li r-rata tal-qgħad
togħla għal madwar 15 – 17 % sa tmiem l-2012.
24.                  
Is-sitwazzjoni ta’ Salo tvarja b'mod sinifikanti
minn dik f'partijiet oħra tal-Finlandja fejn Nokia naqqset
l-operazzjonijiet tagħha. Il-parti l-kbira tal-persunal f'Nokia Salo
tradizzjonalment kienu impjegati fl-assemblaġġ u f'ħidmiet
simili, filwaqt li l-enfasi f'unitajiet oħra fil-Finlandja kienet fuq
ir-riċerka u l-funzjonijiet ta' tfassil. Għalhekk is-sensji attwali u
tal-ġejjieni f'Nokia Salo jikkonċernaw l-aktar lill-ħaddiema li
jagħmlu xogħol manwali. Meta wieħed iħares lejn l-isfond
edukattiv tal-ħaddiema, li fosthom madwar 40 % għandhom
edukazzjoni bażika biss u 39 % oħra għandhom edukazzjoni
ta' livell sekondarju, dawn is-sensji jżidu b'mod sinifikanti l-proporzjon
ta' ħaddiema b'livell ta' edukazzjoni aktar baxx fost dawk qiegħda
fil-popolazzjoni ta’ Salo. Il-kwalifiki vokazzjonali ta' dawn il-ħaddiema
huma fil-biċċa l-kbira tal-każijiet minn setturi għajr
it-teknoloġija jew ix-xogħol tekniku. Dawn imorru lura żmien
twil wisq, u l-ħaddiema ma akkwistaw l-ebda esperjenza f'dawn l-oqsma,
għalhekk ma jistgħux jibnu fuq il-kwalifiki tagħhom.
25.                  
Il-qagħda finanzjarja tal-belt ta’ Salo hija
dgħajfa, u s-sensji ta' Nokia se jkollhom impatt fuq id-dħul
mit-taxxa tal-muniċipalità. Bħala impjegatur, il-belt wisq probabbli
se jkollha tkeċċi għadd ta' impjegati minn tagħha stess, u
mhux se tkun tiflaħ tgħin lill-ħaddiema ssensjati ta' Nokja
billi toffrilhom xi impjieg ieħor.
Pakkett ikkoordinat ta' servizzi
personalizzati li jridu jiġu ffinanzjati u t-tqassim tal-ispejjeż
stmati tiegħu, inkluża l-komplementarjetà mal-azzjonijiet
iffinanzjati mill-Fondi Strutturali
26.                  
Il-miżuri għall-ħaddiema ta' Nokja
Salo għandhom l-għan jew li jgħinu lil dawn il-ħaddiema
biex jittrasferixxu għal xogħol ġdid/iwaqqfu n-negozju
tagħhom stess, jew biex jikkommettu ruħhom għal xi ftit aktar
taħriġ jew edukazzjoni (jew it-tnejn). Dawn il-miżuri jinkludu
dan li ġej:
–     
Konsulenza għat-tfittix ta’impjieg: Sessjonijiet ta' gwida personali pprovduti lill-ħaddiema kollha
li ngħataw is-sensja (dawn is-sessjonijiet mhumiex parti
mill-applikazzjoni tal-FEG), konsulenza aktar fil-fond fl-istabbiliment ta'
Nokia stess, waqt li l-ħaddiema jkunu għadhom fil-perjodu ta'
preavviż. Dan ikompli b'konsulenza individwali u konsulenza fi gruppi,
l-organizzazzjoni u l-parteċipazzjoni f’fieri tax-xogħol,
tagħrif dwar is-suq lokali tax-xogħol u dwar l-impjiegi
meħtieġa, it-titjib tal-ħiliet għat-tiftix ta' impjieg,
b’mod partikulari għal dawk li ma kinux ilhom mingħajr xogħol
għal ħafna snin. It-tul ta' konsulenza għat-tfittix ta' impjieg
ivarja bejn ħamsa u 20 jum, jiddependi mill-ħtiġijiet
tal-ħaddiema. Huwa stmat li madwar 600 ħaddiem jkunu jixtiequ
jieħdu din il-konsulenza fil-fond, bi spiża ta' madwar EUR 450
kull wieħed. L-400 ħaddiem li jibqa' mhux se jeħtieġu
aktar konsulenza ladarba jkunu għamlu s-sessjonijiet inizjali ta' gwida
personali.
–     
Taħriġ u taħriġ
mill-ġdid: Hemm żewġ oqsma
prinċipali hawnhekk: taħriġ ta' tħejjija għas-suq
tax-xogħol għal dawk il-persuni li possibbilment għad ma
għandhomx pjanijiet ta' karriera għall-ġejjieni, u edukazzjoni
mill-ġdid vokazzjonali għal dawk li jafu l-għan tagħhom
iżda jeħtieġu l-kwalifiki meħtieġa. It-taħriġ
ta' tħejjija għas-suq tax-xogħol huwa l-kontinwazzjoni
loġika ta' konsulenza dwar tfittix ta' xogħol li jkun ġie qabel
dan. Madwar 170 ħaddiem huma mistennija jieħdu din l-offerta, li
tiswa madwar EUR 2 700 għal kull wieħed. Fir-rigward
tal-edukazzjoni mill-ġdid vokazzjonali, din tista' jew tibni fuq il-kwalifiki
u l-esperjenza preċedenti, jew tgħin lil min qed ifittex xogħol
jibda f''direzzjoni ġdida. F’ċerti kundizzjonijiet, it-tkomplija ta'
lawrja ta' edukazzjoni għolja hija possibbli. Hemm firxa wiesgħa ta’
korsijiet offruti lill-ħaddiema li spiċċaw issensjati minn Nokia
Salo. Madwar 550 ħaddiem huma mistennija jieħdu din
l-għażla, bi spiża ta' EUR 6 880 kull wieħed.
–     
Id-direzzjoni lejn l-intraprenditorija u
servizzi għal intraprendituri ġodda: Fil-każ
ta' din il-miżura, l-awtoritajiet Finlandiżi se jużaw
l-operazzjonijet ta' Protomo bbażati f' Yrityssalo, ċentru
għall-iżvilupp li huwa kompletament proprjetà tal-belt ta’ Salo biex
jipprovdi servizzi għan-negozju inkluż l-appoġġ
għall-bidu ta' negozju. Protomo huwa ambjent għal innovazzjoni
miftuħa, li jippermetti lill-parteċipanti jipproċessaw l-ideat
fi prototipi, jaħdmu f'timijiet fi proġetti bi prova,
jiżviluppaw tipi ġodda ta’ prodotti u servizzi u jibdew negozji
ġodda b'impjiegi ġodda. Protomo jlaqqa' flimkien l-ideat ġodda u
l-persuni innovattivi. Matul l-implimentazzjoni ta’ dan il-każ tal-FEG,
tliet persuni (ibbażati f’Salo u f'Turku) se jiġu impjegati full-time
fi stabbilimenti mikrija biex jipprovdu servizzi Protomo lill-ħaddiema
fil-mira. L-ispiża ta' provvediment ta' dan is-servizz lil madwar 240 ħaddiem
se tkun ta' EUR 450 000.
Il-kunċett ta' Protomo jopera bħala
servizz ta’ tqabbil ta' xogħlijiet simili għal intraprendituri
ġodda. Il-bażi tad-dejta ta' Protomo hija kollezzjoni ta' ideat
promettenti proposti minn individwi jew minn impriżi tar-reġjun. It-trejners
maħtura minn Protomo mbagħad jgħinu lil gruppi żgħar
ta' ħaddiema ssensjati biex jirrispondu għall-ideat fl-għamla
ta’ intrapriża ġdida li tista' jew tipproduċi
l-oġġetti jew is-servizzi li hemm bżonn, jew tippermettilhom
jingħaqdu mal-ġeneratur tal-idea u jaħdmu fuqha minn ġewwa
intrapriżi eżistenti. It-tim ta' Protomo jipprovdi
l-faċilitajiet u l-pariri għal dan il-grupp ta' ħidma, u jevalwa
l-fattibbiltà tal-proposta kif ukoll jipprovdi l-esperti meħtieġa
fejn hemm bżonn. Il-provvediment ta’ esperti u l-aċċess
għat-tagħmir huwa stmat li jilħaq it-EUR 360 000
għall-240 parteċipant. Protomo jaħdem ma’ gruppi ta' erba'
(4) sa sitt (6) persuni, li minnhom biħsiebu joħloq 60, u huwa
mistenni li aktar minn nofs dawn il-gruppi jista' jikber f'intrapriżi
ġodda vijabbli.
L-intraprendituri ġodda potenzjali huma
megħjuna b'pariri, taħriġ rilevanti, konsulenza, konsultazzjoni
u appoġġ, u xi għotjiet għall-bidu ta' negozju huma wkoll
ipprovduti. L-għotjiet ta' bidu jappoġġaw lill-imprenditur
il-ġdid b'kumpens għas-sussistenza għal kull jum matul ix-xhur
bikrija tal-intrapriża l-ġdida. L-ispiża tat-taħriġ
meħtieġ hija stmata li tilħaq il-EUR 240 000
għall-240 ħaddiem. Protomo se jkun jista' jipprovdi wkoll
esperti esterni b'għarfien speċjali għal intraprendituri
aspiranti; dan is-servizz huwa stmat li jilħaq il-EUR 120 000
għall-240 ħaddiem ikkonċernati.
–     
Appoġġ għall-bidu ta'
operazzjonijiet ta' negozju indipendenti: Dan huwa
għotja għal bidu ta' negozju, dħul għal intraprenditur aspiranti
sa 18-il xahar mill-operazzjoni inizjali. L-għotja ta' bażi
tikkonsisti f'EUR 31,36 għal kull jum. Ma dan jiżdied fattur
varjabbli, li ma jistax jeċċedi s-60 % tal-konċessjoni
bażi. Huwa stmat li madwar 60 persuna se jikkwalifikaw għal din
il-konċessjoni, u li l-medja mħallsa lilhom matul il-perjodu ta'
implimentazzjoni se tkun ta' EUR 6 000. Matul din il-fażi,
il-benefiċjarji se jkomplu jirċievu konsulenza u appoġġ
minn Protomo.
–     
Għajnuna għall-mobilità: Din taħseb kemm għall-ispejjeż tal-ivvjaġġar
kif ukoll għall-ispejjeż tal-ġarr. Dawk li qed ifittxu
x-xogħol għandhom mnejn ma jkunux jistgħu jsibu impjieg
ġdid fiż-żona immedjata, għalhekk jista' jagħti
l-każ li jkollhom bżonn jivvjaġġaw biex jattendu għal
intervisti tax-xogħol, u jista' jkollhom bżonn imorru f'post
ġdid biex jieħdu post vakanti. L-ispejjeż
għall-ivvjaġġar huma kkalkulati fuq il-bażi ta' mili,
b'akkomodazzjoni rimborżata jekk meħtieġ. L-ispejjeż
tal-ġarr jiġu rimborżati sa EUR 700.
–     
Servizzi tal-impjiegi fil-Punt ta' Servizz: Il-ħaddiema minn Nokia Salo huma pprovduti b'Punt ta' Servizz li
jieħu ħsiebhom matul il-fażi tal-implimentazzjoni. Il-Punt ta'
Servizz li oriġinarjament beda ġewwa l-istabbilimenti ta' Nokia,
jibda billi jagħti pariri lill-ħaddiema affettwati sa mill-bidu u dan
billi jipprovdilhom rwol ħafna aktar personali u fil-fond milli
l-uffiċċju pubbliku tal-impjiegi normalment ikun kapaċi
jipprovdi. Tingħata attenzjoni speċjali biex tiżgura li l-ebda
ħaddiem ma jispiċċa f 'qgħad fit-tul. Wara l-isforz
inizjali intensiv tal-Punt ta' Servizz, dan jibqa' disponibbli biex jiggwida
lill-ħaddiema hekk kif jipproċedu bil-miżuri individwali
tagħhom. L-ispiża tal-manutenzjoni tal-Punt tas-Servizzi għall-1 000
ħaddiem kollha fil-mira hija stmata li tilħaq id-EUR 900 000.
–     
Sussidji ta' ħlas:
Dawn jistgħu ikunu disponibbli lill-impjegaturi li jkunu lesti jimpjegaw
il-ħaddiema fil-mira b'għarfien sħiħ dwar in-nuqqasijiet
ta' kompetenzi u ta' ħiliet vokazzjonali tal-persuna li jkunu se
jimpjegaw, u ħerqana li jiżguraw li dawn il-persuni jingħataw
kull appoġġ u taħriġ fuq ix-xogħol meħtieġa
kif jibdew jgħixu l-ewwel esperjenzi tagħhom f’impjiegi mhux
familjari. It-tul ta' żmien huwa ffissat skont il-bżonnijiet
tal-ħaddiem, u huwa stmat li se jammonta għal medja ta' EUR 7 500
għal kull ħaddiem li jibbenefika minn din l-iskema.
–     
Skema dwar l-akkwist tad-dejta mill-kumpaniji: Din l-iskema tippermetti lill-Uffiċċji
għall-Iżvilupp Ekonomiku u tal-Impjiegi, liċ-Ċentri
għall-Iżvilupp Ekonomiku, u lill-Ministeru tal-Impjiegi u
tal-Ekonomija biex imexxu intervisti bit-telefon ma’ kumpaniji u jiġbru
tagħrif aġġornat dwar il-ħtiġijiet personali
tal-intrapriżi. Dan it-tagħrif jippermetti lill-uffiċċji li
jiggwidaw lill-ħaddiema fid-direzzjoni t-tajba u jgħinuhom
fl-għażliet tagħhom ta’ korsijiet ta’ taħriġ. L-intervisti
jitwettqu b'mod ċentralizzat u r-riżultati jkunu disponibbli
għall-atturi f'forma magħżula. Huwa stmat li l-ispiża
għall-provvediment ta' dan is-servizz se tilħaq il-EUR 120 000.
–     
Gwida tal-karrieri, u mmappjar vokazzjonali u
tal-kompetenzi: Il-kompetenzi vokazzjonali u l-isfond
edukazzjonali ta' persuni li jkunu ġew involuti f'xogħol ta'
assemblaġġ f'Nokia għal żmien twil ivarjaw ħafna, u
dawn jistgħu jiġu evalwati permezz ta’ mmappjar vokazzjonali u
tal-kompetenzi. Bil-ħsieb ta' gwida individwali u l-ħolqien ta'
pjanijiet ta' taħriġ, huwa essenzjali li wieħed ikun jaf il-punt
tat-tluq ta' kull ħaddiem. L-immappjar vokazzjonali u tal-kompetenzi
jservi bħala kontroparti għat-tagħrif dwar
il-ħtiġijiet tal-persunal tal-intrapriżi li jasal permezz ta'
rapporti u statistika msejsa fuq intervisti bit-telefon ma' intrapriżi. Bħala
regola, l-immappjar vokazzjonali u tal-kompetenzi jinkiseb minn
istituzzjonijiet ta’ edukazzjoni vokazzjonali bħala servizz b'kuntratt. Dan
huwa mistenni li jittieħed minn 450 ħaddiem bi spiża ta'
EUR 500 kull wieħed.
–     
Valutazzjonijiet tal-kapaċità
tax-xogħol: Xi wħud minn dawk issensjati
għandhom ċerti limiti fil-kapaċità tax-xogħol tagħhom,
li għandhom jiġu investigati qabel ma jsir ftehim dwar pjanijiet
ġodda u dwar miżuri ta' appoġġ li jikkonċernaw
l-impjiegi. Għall-fini ta' valutazzjonijiet tal-kapaċità
għax-xogħol, l-Uffiċċju għall-Iżvilupp Ekonomiku
u tal-Impjiegi jista' jiggwida persuna li qed tfittex ix-xogħol f'dak li
għandu x'jaqsam mal-eżamijiet mediċi meħtieġa. L-ispiża
ta’ dawn hija stmata li tvarja madwar medja ta’EUR 2 500 għal
kull persuna.
27.                  
In-nefqa għall-implimentazzjoni tal-FEG, li
hija inkluża fl-applikazzjoni skont l-Artikolu 3 tar-Regolament (KE)
Nru 1927/2006, tkopri l-preparazzjoni u l-ġestjoni (it-twaqqif
tas-sistemi meħtieġa, l-ispejjeż tal-ivvjaġġar u
t-traduzzjonijiet), il-komunikazzjoni (fuq livelli lokali, reġjonali u
nazzjonali) u ċ-ċertifikazzjoni u l-monitoraġġ. Il-komunikazzjoni
fuq skala nazzjonali kienet diġà qed issir fiż-żmien meta
applikazzjoni tal-FEG kienet ġiet ikkunsidrata għall-ewwel darba, u
għal darb'oħra fiż-żmien meta tressqet quddiem
il-Kummissjoni. Il-persuni li spiċċaw issensjati minn ma' Nokia se
jiġu mgħarrfa li s-servizzi pprovduti lilhom huma kofinanzjati
mill-FEG. L-aħjar prattiki fl-implimentazzjoni se jiġu enfasizzati,
b'enfasi fuq il-persuni li bbenefikaw u sabu impjieg ġdid.
28.                  
Is-servizzi personalizzati ppreżentati
mill-awtoritajiet Finlandiżi huma miżuri attivi tas-suq
tax-xogħol fi ħdan l-azzjonijiet eliġibbli ddefiniti fl-Artikolu 3
tar-Regolament (KE) Nru 1927/2006. L-awtoritajiet Finlandiżi jistmaw
li l-ispejjeż totali huma ta' EUR 10 692 000, li minnhom
EUR 10 273 000 huma nefqa għas-servizzi personalizzati waqt
li n-nefqa għall-implimentazzjoni tal-FEG tilħaq l-EUR 419 000
(3,92 % tal-ammont totali). Il-kontribuzzjoni totali mitluba mill-FEG hija
ta' EUR 5 346 000 (50 % tal-ispejjeż totali).
 Azzjonijiet || In-numru stmat ta' ħaddiema fil-mira || L-ispiża stmata għal kull ħaddiem fil-mira (EUR) || L-ispejjeż totali (l-FEG u l-kofinanzjament nazzjonali) (EUR) 
 Servizzi personalizzati (l-ewwel paragrafu tal-Artikolu 3 tar-Regolament (KE) Nru 1927/2006) 
 Konsulenza dwar tfittix ta’ impjieg || 600 || 450 || 270 000 
 Taħriġ u taħriġ mill-ġdid (vokazzjonali) || 550 || 6 880 || 3 784 000 
 Taħriġ u taħriġ mill-ġdid (preparatorju) || 170 || 2 700 || 459 000 
 Promozzjoni tal-intraprenditorija (operazzjonijiet ta' Protomo) || 240 || 1 875 || 450 000 
 Promozzjoni tal-intraprenditorija (akkwist tas-servizzi ta' Protomo) || 240 || 1 500 || 360 000 
 Promozzjoni tal-intraprenditorija (taħriġ ta' Protomo) || 240 || 1 000 || 240 000 
 Promozzjoni tal-intraprenditorija (akkwist tas-servizzi) || 240 || 500 || 120 000 
 Appoġġ għall-bidu ta' operazzjonijiet ta' negozju indipendenti || 60 || 6 000 || 360 000 
 Għajnuna għall-mobilità || 300 || 200 || 60 000 
 Servizzi tal-impjiegi fil-Punt ta' Servizz || 1 000 || 900 || 900 000 
 Sussidju tal-paga || 360 || 7 500 || 2 700 000 
 Sistema ta' kisba ta' dejta msejsa fuq il-kumpaniji || 1 000 || 120 || 120 000 
 Gwida għall-karriera u immappjar tal-kompetenza vokazzjonali || 450 || 500 || 225 000 
 Valutazzjonijiet tal-kapaċità tax-xogħol || 90 || 2 500 || 225 000 
 Subtotal tas-servizzi personalizzati ||   || 10 273 000 
 In-nefqa għall-implimentazzjoni tal-FEG (it-tielet paragrafu tal-Artikolu 3 tar-Regolament (KE) Nru 1927/2006) 
 Attivitajiet preparatorji ||   || 72 000 
 Ġestjoni ||   || 152 000 
 Tagħrif u pubbliċità ||   || 183 000 
 Attivitajiet ta' kontroll ||   || 12 000 
 Subtotal tan-nefqa għall-implimentazzjoni tal-FEG ||   || 419 000 
 Total stmat tal-ispejjeż ||   || 10 692 000 
 Kontribuzzjoni tal-FEG (50 % tal-ispejjeż totali) ||   || 5 346 000 
29.                  
Il-Finlandja tikkonferma li l-miżuri deskritti
hawn fuq huma kumplimentari mal-azzjonijiet iffinanzjati mill-Fondi Strutturali
u li hemm fis-seħħ miżuri sabiex jiżguraw li l-iffinanzjar
doppju ma jitħalliex isir. Fiż-żona tal-Lbiċ tal-Finlandja
qed jitħaddem grupp ta' koordinazzjoni biex jindirizza bidla strutturali
f'daqqa, u dan għandu fost ir-responsabbiltajiet tiegħu li
jintlaħaq qbil dwar il-qsim tar-responsabiltajiet bejn l-FSE u l-FEG. Il-grupp
ta' tmexxija ta’ dan il-proġett huwa inkarigat mill-ġestjoni,
it-tmexxija u d-determinazzjoni ta' linji gwida u miri strateġiċi
għall-attività. Il-grupp ta’ proġetti min-naħa l-oħra huwa
responsabbli għall-ftuħ ta’ miżuri fir-reġjun ta' Salo, u
għall-monitoraġġ u l-evalwazzjoni tal-progress prattiku
tat-tibdil strutturali fuq il-bażi ta' miri strateġiċi
stabbiliti mill-grupp ta' tmexxija. L-atturi reġjonali, inkluża
l-imsieħba soċjali u l-awtorità muniċipali konġunta
għall-edukazzjoni, huma rappreżentati estensivament fil-gruppi ta’
ħidma.
Id-data/i meta nbdew jew meta huwa
maħsub li jinbdew is-servizzi personalizzati għall-ħaddiema
affettwati
30.                  
Il-Finlandja bdiet is-servizzi personalizzati
lill-ħaddiema affettwati inkluż il-pakkett koordinat propost
għall-kofinanzjament lill-FEG fid-29 ta' Frar 2012. Din
id-data għalhekk tirrappreżenta l-bidu tal-perjodu ta'
eliġibbiltà għal kwalunkwe għajnuna li tista' tingħata
mill-FEG.
Il-proċeduri
għall-konsultazzjoni mal-imsieħba soċjali
31.                  
L-imsieħba soċjali kienu, u għadhom,
involuti fil-proċess mill-bidu nett. Għal aktar tagħrif, jekk
jogħġbok ara l-punt 29 hawn fuq.
32.                  
L-awtoritajiet Finlandiżi kkonfermaw li kien
hemm konformità mar-rekwiżiti stipulati fil-leġiżlazzjoni
nazzjonali u dik tal-UE dwar is-sensji kollettivi.
Tagħrif dwar azzjonijiet li huma
obbligatorji skont il-liġi nazzjonali jew il-ftehimiet kollettivi
33.                  
Fir-rigward tal-kriterji li jinsabu
fl-Artikolu 6 tar-Regolament (KE) Nru 1927/2006, l-awtoritajiet
Finlandiżi fl-applikazzjoni tagħhom:
·      ikkonfermaw li l-kontribuzzjoni finanzjarja mill-FEG ma tiħux post
il-miżuri li huma r-responsabbiltà tal-kumpaniji skont il-liġi
nazzjonali jew il-ftehimiet kollettivi;
·      urew li l-azzjonijiet jipprovdu appoġġ lil ħaddiema
individwali u ma għandhomx jintużaw għar-ristrutturar ta'
kumpaniji jew setturi;
·      ikkonfermaw li l-azzjonijiet eliġibbli msemmija hawn fuq ma
jirċevux għajnuna minn strumenti finanzjarji oħra tal-UE.
Sistemi ta' ġestjoni u ta' kontroll

34.                  
Il-Finlandja nnotifikat lill-Kummissjoni li
l-kontribut finanzjarju se jkun ġestit mill-Ministeru tal-Impjiegi u
l-Ekonomija, li jimmaniġġa wkoll il-fondi tal-FSE. L-istess Ministeru
jaġixxi wkoll bħala l-awtorità li tiċċertifika. Hemm
separazzjoni stretta tad-dmirijiet u ta' relazzjonijiet ta'
rappurtaġġ bejn id-dipartimenti responsabbli għal dawn
iż-żewġ funzjonijiet. Il-funzjonijiet tal-immaniġġar
ġew assenjati lid-Dipartiment tal-Impjiegi u tal-Intraprenditorija,
filwaqt li l-funzjonijiet ta' ċertifikazzjoni huma fl-Unità
tar-Riżorsi Umani u tal-Amministrazzjoni. Il-Ministeru ħejja manwal
li jiddeskrivi fid-dettal il-proċeduri li għandhom jiġu segwiti.
Finanzjament
35.                  
Abbażi tal-applikazzjoni mill-Finlandja,
il-kontribuzzjoni proposta mill-FEG għall-pakkett ikkoordinat ta' servizzi
personalizzati (inkluża n-nefqa biex jiġi implimentat l-FEG) hija ta'
EUR 5 346 000, li tirrappreżenta 50 % tal-ispiża
totali. L-allokazzjoni proposta mill-Kummissjoni minn dan il-Fond hija
bbażata fuq it-tagħrif li ngħata mill-Finlandja.
36.                  
Filwaqt li tqis l-ammont massimu possibbli ta'
kontribuzzjoni finanzjarja mill-FEG skont l-Artikolu 10(1) tar-Regolament
(KE) Nru 1927/2006, kif ukoll il-kamp ta' applikazzjoni tal-allokazzjoni
mill-ġdid ta' approprjazzjonijiet, il-Kummissjoni tipproponi li
timmobilizza l-FEG għall-ammont totali msemmi hawn fuq, li għandu
jiġi allokat skont l-intestatura 1a tal-qafas finanzjarju.
37.                  
L-ammont propost ta' kontribuzzjoni finanzjarja
jippermetti li aktar minn 25 % tal-ammont annwali massimu allokat
għall-FEG jibqa' disponibbli biex ikun allokat matul l-aħħar
erba' xhur tas-sena, kif stipulat fl-Artikolu 12(6) tar-Regolament (KE)
Nru 1927/2006.
38.                  
Permezz tal-preżentazzjoni ta' din il-proposta
sabiex timmobilizza l-FEG, il-Kummissjoni qed tibda l-proċedura
ssemplifikata ta' trijalogu, kif mitlub mill-Punt 28 tal-Ftehim
Interistituzzjonali tas-17 ta' Mejju 2006, bl-għan li
tiżgura l-qbil taż-żewġ fergħat tal-awtorità
baġitarja dwar il-ħtieġa li jintuża l-FEG u l-ammont
meħtieġ. Il-Kummissjoni tistieden lill-ewwel waħda
miż-żewġ fergħat tal-awtorità baġitarja li tilħaq
qbil dwar l-abbozz tal-proposta għall-mobilizzazzjoni biex, fuq livell
politiku xieraq, tgħarraf lill-fergħa l-oħra u lill-Kummissjoni
bl-intenzjonijiet tagħha. F'każ ta' nuqqas ta' qbil minn xi
waħda miż-żewġ fergħat tal-awtorità baġitarja,
għandha tissejjaħ laqgħa formali ta' trijalogu.
39.                  
B'mod separat, il-Kummissjoni tippreżenta
talba ta' trasferiment sabiex fil-baġit għall-2012 iddaħħal
approprjazzjonijiet speċifiċi ta’ impenn, kif mitlub fil-Punt 28
tal-Ftehim Interistituzzjonali tas-17 ta' Mejju 2006.
Sors tal-approprjazzjonijiet ta'
pagamenti 
40.                  
L-ammont tal-approprjazzjonijeit tal-pagamenti li
inizjalment iddaħħal fil-linja baġitarja 04 05 01 fl-2012 se
jiġi kkonsmat kollu wara l-adozzjoni miż-żewġ fergħat
tal-awtorità baġitarja tal-proposti sottomessi sal-lum
għall-mobilizzazzjoni tal-FEG u għalhekk mhux biżżejjed
biex ikopri l-ammont meħtieġ għall-applikazzjoni preżenti. Se
jkun mitlub tisħiħ tal-approprjazzjonijiet għall-ħlasijiet
tal-linja baġitarja tal-FEG jew permezz ta' trasferiment, fil-każ li
sors tal-approprjazzjonijiet disponibbli jista’ jiġi identifikat, jew
permezz ta' baġit Emendatorju. L-approprjazzjonijiet minn din il-linja
baġitarja se jintużaw biex ikopru l-ammont ta' EUR 5 346 000
meħtieġa għal din l-applikazzjoni.
Proposta għal
DEĊIŻJONI TAL-PARLAMENT EWROPEW
U TAL-KUNSILL
dwar il-mobilizzazzjoni tal-Fond Ewropew ta’
Aġġustament għall-Globalizzazzjoni, skont il-punt 28
tal-Ftehim Interistituzzjonali tas-17 ta’ Mejju 2006 bejn
il-Parlament Ewropew, il-Kunsill u l-Kummissjoni dwar id-dixxiplina
baġitarja u l-ġestjoni finanzjarja soda (applikazzjoni EGF/2012/006
FI/Nokia Salo mill-Finlandja)
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea,
Wara li kkunsidraw il-Ftehim
Interistituzzjonali tas-17 ta' Mejju 2006 bejn il-Parlament
Ewropew, il-Kunsill u l-Kummissjoni dwar id-dixxiplina baġitarja u
l-amministrazzjoni finanzjarja soda[6],
u b'mod partikolari l-punt 28 tiegħu,
Wara li kkunsidraw ir-Regolament (KE)
Nru 1927/2006 tal-Parlament Ewropew u tal-Kunsill tal-20 ta' Diċembru 2006
li jistabbilixxi l-Fond Ewropew ta' Aġġustament għall-Globalizzazzjoni[7], u b'mod partikolari
l-Artikolu 12(3) tiegħu,
Wara li kkunsidraw il-proposta tal-Kummissjoni
Ewropea[8],
Billi:
(1)              
Il-Fond Ewropew ta' Aġġustament
għall-Globalizzazzjoni (FEG) twaqqaf biex jipprovdi appoġġ
addizzjonali għall-ħaddiema li jingħataw is-sensja minħabba
bidliet strutturali kbar fix-xejriet kummerċjali dinjin minħabba
l-globalizzazzjoni u biex jgħinhom jintegraw mill-ġdid fis-suq
tax-xogħol.
(2)              
Il-Ftehim Interistituzzjonali tas-17 ta’ Mejju 2006
jippermetti l-mobilizzazzjoni tal-FEG fil-limitu massimu annwali ta’ EUR 500 miljun.
(3)              
Il-Finlandja ressqet applikazzjoni
għall-mobilizzazzjoni tal-FEG, fir-rigward ta' sensji fl-intrapriża
Nokia plc (Salo), fl-4 ta' Lulju 2012 u ssupplimentatha
b'tagħrif addizzjonali sal-21 ta' Awwissu 2012. Din l-applikazzjoni
hija konformi mar-rekwiżiti għad-determinazzjoni
tal-kontribuzzjonijiet finanzjarji kif stipulat fl-Artikolu 10
tar-Regolament (KE) Nru 1927/2006. Il-Kummissjoni, għalhekk, ressqet
proposta biex timmobilizza l-ammont ta' EUR 5 346 000.
(4)              
L-FEG għandu, għalhekk, jiġi
mmobilizzat biex jipprovdi kontribuzzjoni finanzjarja għall-applikazzjoni
mressqa mill-Finlandja,
ADOTTAW DIN ID-DEĊIŻJONI:
Artikolu 1
Għall-baġit ġenerali tal-Unjoni
Ewropea għas-sena finanzjarja 2012, il-Fond Ewropew ta'
Aġġustament għall-Globalizzazzjoni (FEG) għandu jiġi
mmobilizzat biex jipprovdi s-somma ta' EUR 5 346 000
f'approprjazzjonijiet għall-impenji u għall-ħlasijiet.
Artikolu 2
Din id-Deċiżjoni għandha tkun
ippubblikata f’Il-Ġurnal Uffiċjali tal-Unjoni Ewropea.
Magħmul fi Brussell,
Għall-Parlament Ewropew,                          Għall-Kunsill,
Il-President                                                    Il-President
[1]               ĠU C 139, 14.6.2006, p. 1.
[2]               ĠU L 406, 30.12.2006, p. 1.
[3]               B'konformità mat-tielet paragrafu tal-Artikolu 3
tar-Regolament (KE) Nru 1927/2006.
[4]               EGF/2011/014 RO/Nokia.
[5]               Aġġornamenti regolari
hawnhekk: http://ec.europa.eu/social/BlobServlet?docId=4558&langId=en.
[6]               ĠU C 139, 14.6.2006,
p. 1.
[7]               ĠU L 406, 30.12.2006,
p. 1.
[8]               ĠU C […], […],
p. […].